Les obres del Palau de Justícia de Sagunt es licitaran en els pròxims mesos
14 de gener 2025

![](/media/rnyhnogp/140125-reunio_justicia_c.jpg?width=850&height=590.5968468468468)Un moment de la reunió dels representants municipals i de la Conselleria de Justícia

La licitació de les obres del nou Palau de Justícia de Sagunt s'iniciarà al llarg dels pròxims mesos. Així ho ha confirmat la consellera de Justícia i Administració Pública, Nuria Martinez, en una reunió mantinguda, hui, amb l'alcalde de Sagunt, Darío Moreno, i el regidor d'Urbanisme, Javier Raro.

L'objectiu de la trobada ha sigut posar sobre la taula les necessitats del municipi en matèria judicial, així com iniciar una via de treball conjunt entre l'Ajuntament i la nova responsable de la Conselleria de Justícia i Administració Pública.

“Des de la Conselleria ens han confirmat que la licitació eixirà en els pròxims mesos, amb l'objectiu que les obres es puguen iniciar abans que finalitze este 2025”, ha expressat l'alcalde, Darío Moreno. El primer edil ha agraït a la consellera Martínez “la seua sensibilitat a l'hora d'entendre que un municipi com el nostre, necessita reforçar les seues infraestructures de justícia”. “Totes dos administracions treballarem alineades per a aconseguir que eixe creixement demogràfic, pròxim als 1.000 habitants anuals, no supose una major tensió en els nostres jutjats”, ha explicat.

Cal recordar que [la Conselleria s'havia compromés a llançar la licitació a la fi de 2024](https://aytosagunto.es/va/actualitat/les-obres-del-nou-palau-de-la-justicia-de-sagunt-comencaran-en-2025/). No obstant això, la DANA d'octubre, que va provocar danys en diverses comarques de la Comunitat Valenciana, “ha donat lloc a un xicotet retard en el procés administratiu”, segons ha detallat Moreno. “L'objectiu és que el nou Palau de Justícia veja la llum com més prompte millor. Ja ens trobem amb jutjats saturats, per això, des de l'Ajuntament continuarem treballant amb l'administració autonòmica per a donar una resposta ràpida i suficient a les nostres necessitats”, ha conclòs.

**13 jutjats, 8 sales de vistes, una fiscalia i una clínica forense**

El nou Palau de Justícia de la ciutat se situarà a l'avinguda Corts Valencianes, cantonada amb el carrer Carmen Martín Gaite. En total, constarà d'una superfície construïda superior als 12.000 m² i disposarà de dos edificis diferenciats.

![](/media/iljffaby/140125-render_justicia_c.jpg?width=850&height=478.6036036036036)Renderització arquitectònica del Palau de Justícia de Sagunt

El primer dels blocs serà de planta única i, a més de funcionar com a principal accés, acollirà diversos serveis: el jutjat de guàrdia, la clínica forense i les unitats de Valoració Forense integral (UVFI), i el gabinet psicològic i l'Oficina d'Assistència a les Víctimes del Delicte (OAVD).

Després d'este primer bloc, se situarà l'edifici principal dels jutjats, de tres altures, a més d'un soterrani i una planta coberta. En concret, en la planta baixa es localitzaran el registre civil i el Servei Comú d'Assumptes Generals (SCAG), a més de diverses sales de vistes i una sala multiusos, que podrà usar-se com a saló de bodes. Les plantes primera, segona i tercera seran les dels jutjats, en total 13, i també acolliran algunes sales de vistes i la fiscalia.

El projecte tindrà un termini d'execució aproximat de 28 mesos i donarà servei a 90.000 persones de tota la comarca del Camp de Morvedre.

*   [](http://www.facebook.com/sharer.php?u=https://aytosagunto.es/va/actualitat/les-obres-del-palau-de-justicia-de-sagunt-es-licitaran-en-els-proxims-mesos/ "Facebook")
*   [](http://twitter.com/share?url=https://aytosagunto.es/va/actualitat/les-obres-del-palau-de-justicia-de-sagunt-es-licitaran-en-els-proxims-mesos/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/les-obres-del-palau-de-justicia-de-sagunt-es-licitaran-en-els-proxims-mesos/ "Linked In")
*   [](mailto:?body=https://aytosagunto.es/va/actualitat/les-obres-del-palau-de-justicia-de-sagunt-es-licitaran-en-els-proxims-mesos/)